AbeZimbabawe AbaseBotswana: Sitshiyelwani kuNational Diaspora Policy
AbeZimbabwe laba bathi kungani uhulumende wabo ehlele ukubatshiya phandle kohlelo lokhuthaza labo asebathuthela emazweni ukuthi bazosungula amabhizimusi ekhaya lolu
GABORONE — AbeZimbabwe asebehlala kweleBotswana bakhala ngokutshiywa phandle kohlelo olukhuthaza labo asebathuthela emazweni ukuthi bazosungula amabhizimusi ekhaya olwe National Diaspora Policy. Ngemva kokusungula uhlelo lokukhanga abeZimbabwe abaphandle kwelizwe ukuthi bazosungula amabhizimusi ekhaya, abaseBotswana bathi bayamangala ukuthi kukhanya bona bezatshiywa phandle kwalo. Uhulumende usungule uhlelo lweNational Diaspora Policy nyakenye kulemihlangano ezakwenziwa lasebehlala emazweni agoqela eleAustralia, South Africa kanye le United Kingdom. EleBotswana, elilenani labeZimbabwe elingaphezu kwenkulungwane eziyisikhombisa ezilamaphepha okusebenza elizweni, lona alikho kuluhlu lwamazwe aqoqwe ukuyabamba limihlangano. Lokhu kutshiye inengi lizibuza ukuthi abasebenza eBotswana bona abaqakathekanga ekuvuseleleni isimo somnotho kweleZimbabwe na? Umnuzana Clifford Nyathi uthi kuqakathekile ukuthi abasebebenza eBotswana labo bangatshiywa phandle kulolu hlelo… Umbono wakhe uhambelana lokaThabang Nleya yena othi noma nje abanye bengasoke bevumelane lohlelo lolu luka hulumende, kuqakathekile ukuthi wonke muntu weZimbabwe ophandle kwelizwe athole ulwazi lwamathuba akhona ekusunguleni amabhizimusi elizweni labo lomdabu njao kulilungelo lakhe ukuluthola. Uhulumende usungule uhlelo lolu ngesikhathi ebona isikhwama sakhe sesincipha osokutshiye isimo somnotho sisesimeni esibi elizweni. AbeZimbabwe abangaphandle kwelizwe babikwa bethumela imali phose amabillion amabili amadollar kuzihlobo labangane ngomnyaka ka2014 kuphela. Lokhu yikho osokwenze uhulumende abe lomcabango wokuthi athole ingxenye yaleyo mali ethunyelwayo ngokuxoxisana labathumela ekhaya emizameni yokuvuselela umnotho okhanya uphela umoya.